text: Dragør Kirke
  
  publiceret: 2023-06-16 19:32:39+02:00
  Dragør Kirke er en sognekirke, som ligger midt i Dragør, vest for den gamle bykerne.
  Kirkegården ligger syd for kirken, og er omgivet af levende hegn. Hovedindgangen til kirkegården findes mod nord, hvor der også er parkeringspladser og menighedslokaler.
  Den nygotiske kirke i røde teglsten blev indviet i 1885 og er opført efter tegning af arkitekten J.H. Wessel, inspireret af kirken i Taarbæk, som hans far, Carl Emil Wessel (1831-1867) havde tegnet. Kirken består af et skib med et smallere og tresidet afsluttet kor mod øst, samt et tårn ved skibets sydøsthjørne. På kirkens nordside findes et sakristi og et senere udvidet våbenhus.
  Indvendigt er kirken et gennemført nygotisk rum, som synes at have hentet sin inspiration i engelsk eller irsk kirketradition. Skibets indre står med åben og rigt dekoreret tagstol, som sammen med træinventaret står i flot kontrast til de hvide vægge og det lyse, hvælvede kor. Det østligste af skibets tre vinduesfag dækkes i syd af tårnet og orgelpulpituret, men generelt fremstår kirken vel oplyst takket være de store, spidsbuede vinduer.
  Kirkens inventar er gennemført nygotisk og stammer altovervejende fra opførelsestiden.
  Mod sydøst i skibet står et orgelpulpitur (balkonen hvor orgelet står), som er udsmykket med forsænkede felter (fyldningsdekorationer), samt et bånd med forgyldte indskrifter.
  Stoleværket, dvs. kirkens bænke, er i blankt lakeret træ med fyldningsdekorationer på stoleryggene og trekantede gavle.
  Prædikestolen i mørkt træ er udsmykket med spidse buer på felterne, og har en sekskantet himmel. Opgangen til prædikestolen sker gennem væggen fra sakristiet. 
  Altertavlen er et maleri af den knælende Kristus, udført af F.C. Lund i 1884, indsat i en nygotisk ramme.